
ĮSTAIGŲ TEIKIAMOS AKREDITUOTOS SOCIALINĖS PRIEŽIŪROS KOKYBĖS KONTROLĖS ŠAKIŲ RAJONO SAVIVALDYBĖJE TVARKOS APRAŠAS

I SKYRIUS
BENDROSIOS NUOSTATOS
1. Įstaigų teikiamos akredituotos socialinės priežiūros kokybės kontrolės (toliau – kokybės kontrolė) Šakių rajono savivaldybėje (toliau – savivaldybė) tvarkos aprašas (toliau – Aprašas) reglamentuoja akredituotos socialinės priežiūros kokybės vertinimo organizavimą bei vykdymą akredituotas socialinės priežiūros paslaugas teikiančiose savivaldybės biudžetinėse įstaigose, viešosiose įstaigose, nevyriausybinėse organizacijose, asociacijose, bendruomenėse ir kitose socialinių paslaugų įstaigose (toliau – įstaigos). 
2. Kokybės kontrolės tikslas – įvertinti, ar savivaldybėje teikiama  socialinė priežiūra atitinka teisės aktais nustatytus reikalavimus ir socialinės priežiūros gavėjų poreikius bei gerinti įstaigų teikiamų paslaugų kokybę.
3. Kokybės kontrolės uždaviniai:
3.1. vertinti akredituotų socialinės priežiūros paslaugų kokybę ir teikti rekomendacijas įstaigoms dėl paslaugų kokybės gerinimo;
3.2. vykdyti akredituotų socialinės priežiūros paslaugų teikimo pažeidimų prevenciją.
4. Akredituotos socialinės priežiūros paslaugų kokybė vertinama žemiau nurodytais lygmenimis:
4.1. paslaugų gavėjų lygmeniu;
4.2. paslaugų teikėjo (įstaigos) lygmeniu.
5. Akredituotos socialinės priežiūros kokybės vertinimas atliekamas anketinės apklausos, paslaugos vertinimo iš paslaugų gavėjo pusės, stebėjimo, atitikties norminiams teisės aktų reikalavimams vertinimo ir kitais metodais.
6. Kokybės kontrolę savivaldybėje inicijuoja ir organizuoja Šakių rajono savivaldybės administracijos (toliau – savivaldybės administracija) Socialinės paramos skyrius (toliau – Socialinės paramos skyrius), vadovaujantis Lietuvos Respublikos socialinių paslaugų įstatymu, Lietuvos Respublikos vietos savivaldos įstatymu, Lietuvos Respublikos viešojo administravimo įstatymu, Socialinės priežiūros akreditavimo tvarkos aprašu, patvirtintu Lietuvos Respublikos socialinės apsaugos ir darbo ministro 2020 m. birželio 30 d. įsakymu Nr. A1-622 „Dėl Socialinės priežiūros akreditavimo tvarkos aprašo patvirtinimo“, Akredituotos vaikų dienos socialinės priežiūros teikimo reikalavimais ir rekomendacijomis, patvirtintomis Lietuvos Respublikos socialinės apsaugos ir darbo ministro 2020 m. liepos 10 d. įsakymu Nr. A1-658 „Dėl akredituotos vaikų dienos socialinės priežiūros teikimo reikalavimų ir rekomendacijų patvirtinimo“, Akredituotos socialinės priežiūros teikimo reikalavimais, patvirtintais Lietuvos Respublikos socialinės apsaugos ir darbo ministro 2021 m. liepos 5 d. įsakymu Nr. A1-492 „Dėl Akredituotos socialinės priežiūros teikimo reikalavimų patvirtinimo“, kitais teisės aktais bei šiuo Aprašu.
7. Apraše vartojamos sąvokos suprantamos taip, kaip jos apibrėžtos Lietuvos Respublikos socialinių paslaugų įstatyme, Lietuvos Respublikos vietos savivaldos įstatyme, 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir kituose teisės aktuose.
8. Kokybės kontrolė atliekama vadovaujantis bendradarbiavimo, profesinės etikos, teisingumo ir nešališkumo principais.
II SKYRIUS
AKREDITUOTOS SOCIALINĖS PRIEŽIŪROS KOKYBĖS KONTROLĖS VYKDYMAS
PASLAUGŲ GAVĖJŲ LYGMENIU
9. Akredituotos socialinės priežiūros kokybė paslaugų gavėjo lygmeniu vertinama, siekiant išsiaiškinti paslaugos gavėjo pasitenkinimo teikiamomis paslaugomis lygį, jo nuomonę apie teikiamos akredituotos socialinės priežiūros kokybę ir paslaugų išvystymo pakankamumą.
10. Socialinės priežiūros kokybės kontrolė paslaugų gavėjų lygmeniu atliekama ne rečiau kaip kartą per dvejus metus, anketinės apklausos metodu, apklausiant socialinės priežiūros paslaugų gavėjus ir užpildant Akredituotos socialinės priežiūros gavėjo (atstovo) apklausos anketos formą (toliau – Anketa) (1 priedas).
11. Respondentų imtis – ne mažiau kaip 10 procentų akredituotos socialinės priežiūros paslaugų gavėjų iš vienos įstaigos.  Respondentai atrenkami atsitiktine tvarka. 
12. [bookmark: _Hlk98860223]Anketinę apklausą inicijuoja ir organizuoja Socialinės paramos skyrius, bendradarbiaudamas su savivaldybės administracijos seniūnijomis (toliau – seniūnija) ir socialinės priežiūros paslaugų teikėjais. Anketines apklausas vykdo Socialinės paramos skyriaus valstybės tarnautojai ir (ar) darbuotojai, dirbantys pagal darbo sutartis (toliau – specialistai) ir (ar) seniūnijų socialinio darbo organizatoriai, socialiniai darbuotojai, ir (ar) paslaugų teikėjo darbuotojai.
13. Socialinės priežiūros paslaugų gavėjų apklausa gali būti atliekama dviem būdais: 
13.1. akredituotos socialinės priežiūros gavėjui užpildant Anketą ir pateikiant ją apklausą vykdančiam darbuotojui;
13.2.  Anketą užpildo specialistas tiesioginio ar telefoninio pokalbio metu su akredituotos socialinės priežiūros gavėju. 
14. Akredituotos socialinės priežiūros gavėjas užpildytą Anketą gali pateikti el. paštu, paštu ar kitu jam patogiu būdu. 
15. Užpildytos anketos pateikiamos Socialinės paramos skyriui, kurio specialistai apdoroja ir apibendrina anketų duomenis, parengia apklausos rezultatų analizę, su kuria supažindina įstaigą, kurioje minėta apklausa atlikta.
III SKYRIUS
AKREDITUOTOS SOCIALINĖS PRIEŽIŪROS KOKYBĖS KONTROLĖS VYKDYMAS
PASLAUGŲ TEIKĖJO LYGMENIU
16. Paslaugų teikėjo lygmeniu Socialinės paramos skyrius vertina akredituotą socialinę priežiūrą teikiančią įstaigą, atlikdamas jos planinius ir neplaninius patikrinimus. 
17. Planinių patikrinimų tikslas – įvertinti įstaigos teikiamos akredituotos socialinės priežiūros atitiktį norminiams reikalavimams, pateikti išvadas ir rekomendacijas dėl tobulintinų sričių, priemonių paslaugų kokybei gerinti.
18. Socialinės paramos skyriaus vedėjas įstaigos planinį ar neplaninį patikrinimą atlikti paveda ne mažiau kaip dviem Socialinės paramos skyriaus specialistams.
19. Socialinės paramos skyriaus specialistas akredituotą socialinę priežiūrą teikiančią įstaigą, apie planuojamą planinį patikrinimą, informuoja raštu arba elektroniniu paštu likus ne mažiau kaip 5 darbo dienoms iki numatomo atlikti patikrinimo pradžios. Įstaiga informuojama apie datą ir laiką, kada bus atliekamas patikrinimas vietoje, pateikiamas sąrašas dokumentų, kuriuos tikrinama įstaiga privalės pateikti. Esant poreikiui, įstaigai gali būti pateikti ir kiti nurodymai, susiję su patikrinimu.
20. Įstaigos planinis patikrinimas atliekamas ne rečiau kaip vieną kartą per dvejus metus. Pirmasis planinis įstaigos teikiamos akredituotos socialinės priežiūros atitikties reikalavimams patikrinimas atliekamas  ne anksčiau kaip po 6 mėnesių po priimto sprendimo dėl teisės įstaigai teikti akredituotą socialinę priežiūrą suteikimo. 
21. Socialinės paramos skyriaus specialistas, planinio ir neplaninio patikrinimo metu, vertina įstaigos teikiamos socialinės priežiūros atitiktį norminiams reikalavimams. Tikrinama:
21.1. ar įstaiga turi  socialinės priežiūros organizavimo ir teikimo dokumentus; 
21.2. ar įstaigos teikiama akredituota socialinė priežiūra atitinka teisės aktuose nustatytus reikalavimus personalo struktūrai, skaičiui, išsilavinimui ir įstaigos patalpoms. 
22. Socialinės paramos skyrius turi teisę iš anksto su įstaiga nesuderintu ir nepaskelbtu laiku atlikti neplaninį įstaigos patikrinimą. Neplaninis patikrinimas atliekamas šiais atvejais:
22.1. gavus kitos kompetentingos institucijos rašytinį motyvuotą prašymą ar pavedimą atlikti įstaigos teikiamos akredituotos socialinės priežiūros atitikties reikalavimams vertinimą;
22.2. turint informacijos ar kilus pagrįstų įtarimų dėl įstaigos veiklos, kuri gali neatitikti akredituotai socialinei priežiūrai keliamų norminių atitikties reikalavimų;
22.3. siekiant užtikrinti, kad buvo pašalinti ankstesnio patikrinimo metu nustatyti atitikties reikalavimų pažeidimai;
22.4. esant kitoms, Aprašo 22.1–22.3 papunkčiuose nenurodytoms, priežastims.
23. Atliekant planinį įstaigos patikrinimą, užpildomas Akredituotos socialinės priežiūros kokybės vertinimo aktas (toliau – Vertinimo aktas) (2 priedas). Atliekant neplaninį patikrinimą užpildomi šio Aprašo 2 priede pateikti vertinimo kriterijai, kurie atspinti 22 punkto papunkčiuose pateiktą informaciją.
24. Socialinės paramos skyriaus specialistai, atlikę planinį ar neplaninį patikrinimą, per 20 darbo dienų parengia Vertinimo aktą. Vertinimo akte turi būti pateikta patikrinimo metu surinkta ir apibendrinta informacija pagal vertinimo kriterijus, nurodyti nustatyti trūkumai ir (ar) pažeidimai, pateiktos išvados ir rekomendacijos dėl tobulintinų sričių, pasiūlytos priemonės paslaugų kokybei gerinti. Vertinimo akto rengimo terminas gali būti ilgesnis, atsižvelgiant į patikrinimo metu surinktos informacijos sudėtingumą, specialistų turimą nedarbingumą ir kt.
25. Vertinimo akto kopija ne vėliau kaip per 5 darbo dienas po Vertinimo akto parengimo pateikiama įstaigai. Socialinės paramos skyriaus specialistams nustačius pažeidimus, Vertinimo akte nurodomas terminas (ne ilgesnis nei 6 mėnesiai), per kurį patikrinimo metu nustatyti pažeidimai turi būti pašalinti, rekomendacijos. 
26. Įstaiga, gavusi Vertinimo akto kopiją, susipažįsta su ja ir per Socialinės paramos skyriaus specialistų, atlikusių patikrinimą, nustatytą terminą raštu pateikia informaciją Socialinės paramos skyriui apie veiksmus (priemones), kurių ėmėsi šalindama nustatytus trūkumus ir (ar) pažeidimus, vykdydama pateiktas rekomendacijas.
27. Socialinės paramos skyriaus specialistai, vykdę patikrinimą, įvertina ar įstaiga pašalino nustatytus trūkumus ir (ar) pažeidimus, įvykdė rekomendacijas, ir apie tai pažymi Vertinimo akte. 
28. Socialinės paramos skyriaus specialistai, atlikę įstaigos planinį ar neplaninį patikrinimą, ir nustatę trūkumus, teisės aktų pažeidimus ar neatitikimą teisės aktų reikalavimams, kurių įstaiga per nurodytą terminą nepašalina, turi teisę teikti pasiūlymą Socialinės paramos skyriaus vedėjui inicijuoti poveikio priemonių taikymą (sustabdyti ar panaikinti teisę teikti akredituotą socialinę priežiūrą, nutraukti įstaigos finansavimo sutartį ir kt.). Teisė teikti akredituotą socialinę priežiūrą įstaigai sustabdoma ar panaikinama Savivaldybės administracijos direktoriaus įsakymu.
IV SKYRIUS
BAIGIAMOSIOS NUOSTATOS
29. Šis Aprašas gali būti keičiamas, papildomas ir pripažįstamas netekusiu galios Savivaldybės administracijos direktoriaus įsakymu. 
30. Socialinės paramos skyrius, atlikdamas įstaigų patikrinimą, turi teisę pagal kompetenciją kreiptis į valstybės, Savivaldybės įstaigas, kitas institucijas ir įstaigas bei paslaugų gavėjus dėl informacijos apie įstaigos teikiamas paslaugas gavimo.
31. Įstaigos atsako už patikrinimo metu pateiktos informacijos teisingumą.
32. Savivaldybės administracijos sprendimai, susiję su šio Aprašo reikalavimų vykdymu, gali būti skundžiami Lietuvos Respublikos administracinių bylų teisenos įstatymo nustatyta tvarka. 
33. Asmens duomenys tvarkomi vadovaujantis Europos Parlamento ir Tarybos reglamentu 2016/679 ir Lietuvos Respublikos asmens duomenų teisinės apsaugos įstatymu. 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB, Lietuvos Respublikos asmens duomenų teisinės apsaugos įstatymo ir kitais teisės aktais, reglamentuojančiais asmens duomenų tvarkymą.

